
На основу члана 138. став 1. Устава Републике Србије
 и  члана 31. став 2. Закона о Заштитнику грађана
, у поступку контроле правилности и законитости рада Републичког фонда за здравствено осигурање и Министарства здравља поступајући по притужби грађанке, Заштитник грађана  
У Т В Р Ђ У Ј Е

I
Републички фонд за здравствено осигурање незаконито и погрешно је ценио важење одредби Правилника о начину и поступку остваривања права из обавезног здравственог осигурања
, те је притужиљу А. А. обавестио да одредбе Правилника, које се односе на заказивање специјалистичко - консултативних прегледа, издавање потврде на прописаном обрасцу и рефундација, примењују само у установама у којима није уведен интегрисани здравствени информациони систем.
Републички фонд за здравствено осигурање је оваквим поступањем начинио пропуст на штету права притужиље А. А. као и права других осигураника који су били у истој или сличној ситуацији као притужиља којој у здравственој установи није издата потврда о немогућности пружања одређене здравствене услуге у року од 30 дана од дана упућивања од стране изабраног лекара, на који начин јој је ускраћена и могућност рефундације трошкова обављеног прегледа у приватној пракси.

II
Републички фонд за здравствено осигурање није указао Министарству здравља на проблеме у вези са издавањем потврде о немогућности пружања здравствене услуге у року од 30 дана од дана издавања лекарског упута од стране изабраног лекара настале имплементацијом интегрисаног здравственог информационог система нити иницирао поступак измене Правилника о начину и поступку остваривања права из обавезног здравственог осигурања.
На основу утврђених недостатака у раду, Заштитник грађана, у циљу унапређења рада органа управе и унапређењу заштите људских права, упућује Републичком фонду за здравствено осигурање и Министарству здравља следеће:

П Р Е П О Р У К Е

I

Републички фонд за здравствено осигурање предузеће све расположиве мере и активности из своје надлежности са циљем обезбеђења несметане и у пуном капацитету примене Правилника о начину и поступку остваривања права из обавезног здравственог осигурања, а посебно одредби које односе на заказивање специјалистичко- консултативних прегледа, издавање потврде на прописаном обрасцу и рефундација, у свим здравственим установама из Плана мреже здравствених установа.
II

Републички фонд за здравствено осигурање у свом будућем раду уздржаће се од давања нетачних и неправилних обавештења о примени важећих подзаконских аката а које су у директној вези са о правима и обавезама грађана – осигураника Фонда.

III
Републички фонд за здравствено осигурање ће у свом будућем раду остваривати потпуну сарадњу са Министарством здравља и без одлагања указивати на проблеме у вези са остваривањем права из обавезног здравственог осигурања настале услед недостатака ИЗИС-а.
IV
Министарство здравља ће, у сарадњи са Републичким фондом за здравствено осигурање, предузети неопходне мере у циљу отклањања уочених недостатака ИЗИС-а ради омогућавања примене Правилника о начину и поступку остваривања права из обавезног здравственог осигурања у целини.
Републички фонд за здравствено осигурање и Министарство здравља обавестиће Заштитника грађана у року од 60 дана од дана пријема ове препоруке, о предузетим мерама и поступању по упућеним препорукама.
Разлози:

Заштитнику грађана је Покрајински заштитник грађана доставио притужбу коју је примио од грађанке А.А., којом је изразила незадовољство поступањем Републичког фонда за здравствено осигурање (у даљем тексту: Фонд) поводом образложења тог органа у вези са немогућношћу заказивања специјалистичког лекарског прегледа у законском року.   
Из документације приложене уз притужбу произилази да се грађанка, суочена са проблемом заказивања специјалистичког прегледа и немогућношћу прибављања прописане потврде о томе у здравственој установи,  обратила Фонду путем електронске поште како би добила информацију о томе да ли су одредбе Правилника, као и одредбе чл. 66, 68. и 69. на снази.

У свом одговору Фонд је предочио да у здравственим установама у којима је уведен ИЗИС одредбе Правилника које се односе на заказивање специјалистичко- консултативних прегледа, издавање потврде на Обрасцу ПЗ и рефундације (чл. 66, 68. и 69.), не могу да се примене, а да се у здравственим установама у којима ИЗИС није уведен наведене одредбе Правилника и даље примењују.  

Сагледавајући наводе притужбе, Заштитник грађана је утврдио да се у њој указује на посебно некоректан поступак Фонда према њеном подносиоцу, али и на евентуално неправилно поступање здравствених установа у којима се остварују права грађана на здравствену заштиту гарантована републичким прописима – Законом о здравственом осигурању. Заштитник грађана узео је у обзир да се из навода притужбе може закључити да се њоме указује на суштински некоректан начин рада Фонда  којим се свакодневно крше права већег броја грађана – осигураника те је нашао да је оправдано да, применом члана  25. ст. 5. Закона о Заштитнику грађана, покрене поступак контроле законитости и правилности рада у поштовању права грађана. 

Заштитник грађана је актом дел. бр. 31245 од 18. 08. 2017. године затражио од Фонда достављање обавештења о свим релевантним информацијама и чињеницама у вези са предметном проблематиком а превасходно о правном основу по коме у здравственим установама у којима је уведен интегрисани здравствени информациони систем (у даљем тексту: ИЗИС), одредбе Правилника које се односе на заказивање специјалистичко консултативних прегледа, издавање потврде на Обрасцу ПЗ и рефундације (чл. 66, 68. и 69.), не могу да се примене. Истим актом Заштитник грађана затражио је информацију о томе да ли је Фонд издао инструкцију/ упутство здравственим установама у којима је уведен ИЗИС о начину поступања у ситуацијама када специјалистичко- консултативни и дијагностички преглед за који није прописано утврђивање листе чекања, не може да се закаже у року од 30 дана. Најзад, овај орган затражио је од Фонда достављање обавештења о томе да ли здравствене установе у којима је уведен ИЗИС издају потврде на прописаном обрасцу у ситуацијама када су у обавези да то чине, у складу са позитивно правним прописима.

Заштитник грађана је, сходном применом чл. 29. ст. 3. Закона о Заштитнику грађана, одлучио да у акту не наводи име подносиоца притужбе, како би њен идентитет учинио недоступним свим лицима у Фонду која га, ради утврђивања чињеница и пружања објашњења, нису морала сазнати у току поступка, а имајући у виду нарочите околности случаја – изричит захтев притужиље као и могућност да подношење притужбе има негативне последице по притужиљу у будућем периоду.
Изјашњавајући се о наводима из притужбе Фонд је, својим актом 09 број 07-197/17-3 од 01. 09. 2017. године обавестио Заштитника грађана да је Правилником уређена материја заказивања специјалистичко-консултативних и дијагностичких прегледа за који није прописано утврђивање листе чекања, издавање потврде на обрасцу ПЗ и рефундације трошкова плаћених здравствених услуга у другој здравственој установи осигураним лицима Фонда; да је Правилник донео Управни одбор Фонда, на основу чл. 141. ст. 4, чл. 146. ст. 4. и чл. 149. ст. 3. Закона о здравственом осигурању
; да је Фонд као ималац јавних овлашћења у вршењу поверених послова државне управе пре објављивања Правилника, на чије доношење је овлашћен Законом о здравственом осигурању, прибавио од Министарства здравља (у даљем тексту: Министарство) позитивно мишљење о уставности и законитости тог правилника. Истовремено, Фонд је навео да је ИЗИС, којим се као новина уводи електронско заказивање прегледа у здравственим установама саставни део пројекта који се реализује у Министарству; да наведени систем још увек није имплементиран у све здравствене установе, због чега Министарство, на основу информација о насталим проблемима, врши одговарајуће корекције и дораде система; да заказивање специјалистичко- консултативних и дијагностичких прегледа по ИЗИС-у није уређено Законом о здравственом осигурању и Правилником и због тога одредбе Правилника које се односе на заказивање специјалистичко- консултативних прегледа, издавање потврде на Обрасцу ПЗ и  рефундације (чл. 66, 68. и 69.) не могу да се примене у здравственим установама у којима је уведен ИЗИС.

Актом под напред назначеним бројем Фонд је обавестио Заштитника грађана да, када се упућивање на специјалистичко- консултативни и дијагностички преглед осигураних лица Фонда врши у складу са Законом о здравственом осигурању и Правилником, упућивање осигураног лица врши изабрани лекар, а заказивање прегледа врши здравствена установа у коју је осигурано лице упућено, одн. у којој треба да се обави преглед; да уколико преглед не може да се закаже у року од 30 дана, здравствена установа је дужна да осигураном лицу изда потврду о томе на прописаном обрасцу; да у том случају осигурано лице које приватно обави преглед подноси захтев за рефундацију матичној филијали која утврђује право на накнаду трошкова тако што за рефундирани износ накнаде осигураном лицу, умањује уговорени износ накнаде здравственој установи која није могла да пружи здравствену услугу у року од 30 дана и која је издала потврду.

Фонд је поступајући по захтеву Заштитника грађана предметним актом указао овом органу и да, када је у питању заказивање специјалистичког прегледа по ИЗИС-у упут који се путем ИЗИС-а издаје осигураним лицима за амбулантно- специјалистичке прегледе није прописан Правилником. Стога се поставља питање ко треба да изда потврду јер то не може да буде ниједна од здравствених установа у којима је требало да се обави преглед јер изабрани лекар, који по ИЗИС-у заказује прегледе, није ни био у прилици да закаже преглед у некој од тих установа, тј. изабере здравствену установу, због недостатка термина. Такође, ни изабрани лекар не може да изда потврду јер није одговоран за то што није било термина за обављање прегледа. Фонд истиче да је наведено од значаја јер издавање потврде уједно може да значи и умањење накнаде (после извршене рефундације накнаде осигураном лицу) здравственој установи.

С обзиром на све напред наведено, Фонд је указао Заштитнику грађана да, будући да се разликује поступак заказивања прописан Правилником од поступка заказивања прегледа у систему ИЗИС, одредбе Правилника које се односе на заказивање специјалистичко- консултативних прегледа, издавање потврде на Обрасцу ПЗ и рефундације (чл. 66, 68. и 69.) не могу да се примене у здравственим установама у којима је уведен ИЗИС. 

Фонд је истим актом обавестио Заштитника грађана да је, с обзиром на то да је ИЗИС уведен у здравствени систем Пројектом Министарства, тај орган за сва питања и нејасноће у вези заказивања прегледа, осигурана лица и здравствене установе упућивао да могу да се обрате Министарству, одн. на мејл mojdoktor@mojdoktor.gov.rs при Министарству, будући да Фонд није надлежан за питања функционисања ИЗИС-а. Из тог разлога Фонд није издао инструкцију/упутство здравственим установама у којима је уведен ИЗИС о начину поступања у ситуацијама када специјалистичко- консултативни и дијагностички преглед за који није прописано утврђивање листе чекања, не може да се закаже у року од 30 дана. Такође, Фонд је обавестио Заштитника грађана да тај орган нема сазнања да здравствене установе у којима је уведен ИЗИС издају потврде на прописаном обрасцу.

Након примљеног изјашњења Фонда, Заштитник грађана спровео је поступак контроле законитости и правилности рада Министарства. Актом број 34715 од 20. 09. 2017. године овај орган је затражио достављање обавештења о свим околностима у вези са предметном проблематиком, а превасходно да ли је Министарство упознато са предметном проблематиком, као и да ли је, одн. које је мере предузело у циљу решавања проблема са којим се сусрећу осигурана лица а који се односе на примену одредби којима је регулисано заказивање специјалистичко- консултативних прегледа, издавање потврде и рефундацију. Такође, Заштитник грађана је од Министарства затражио информацију о томе да ли је тај орган издао инструкцију/ упутство здравственим установама у којима је уведен ИЗИС о поступању у ситуацијама када специјалистичко- консултативни преглед не може да се закаже у прописаном року. Најзад, имајући у виду улогу контролног, одн. надзорног органа Министарства над радом Фонда, Заштитник грађана затражио је информацију о томе ли је Министарство Фонду дало инструкцију/ упутство о поступању у напред описаним ситуацијама.

Актом број 500-01-00862/2017-05 од 29. 09. 2017. године Министарство је обавестило Заштитника грађана да тај орган није био упознат са проблемима изнетим у акту Заштитника грађана од 20. 09. 2017. године, с обзиром да се здравствене установе, као ни Фонд нису обраћали Министарству поводом тога. Истим актом Министарство је обавестило Заштитника грађана да је имплементација ИЗИС у току и да се, сходно томе, уочени проблеми решавају путем одговарајућих дорада система и корекција. Актом под напред назначеним бројем Министарство је обавестило овај орган да ће у наредном периоду предузети мере у циљу решавања проблема на које је Заштитник грађана указао. 
                  ***
Приликом утврђивања пропуста, Заштитник грађана руководио се одредбама Устава Републике Србије
, Закона о здравственој заштити
, Закона о здравственом осигурању, Закона о правима пацијената
, Правилника о начину и поступку остваривања права из обавезног здравственог осигурања.
Уставом Републике Србије прописано је:
· закони и сви други општи акти, објављују се пре ступања на снагу (чл. 196).
Законом о здравственој заштити прописано је:

· друштвену бригу за здравље на нивоу Републике чине мере привредне и социјалне политике којима се стварају услови за спровођење здравствене заштите ради очувања и унапређења здравља људи, као и мере којима се усклађује деловање и развој система здравствене заштите (чл. 9.);

· друштвена брига за здравље на нивоу Републике, у смислу чл. 9. овог закона обухвата обезбеђивање услова за развој интегрисаног здравственог информационог система у Републици (чл. 10. ст. 1. тачка 4);

· Република као општи интерес у здравственој заштити обезбеђује организовање и развој интегрисаног здравственог информационог система прикупљањем, обрадом и анализом здравствено- статистичких и других података и информација о здравственом стању и здравственим потребама становништва, као и праћење података о функционисању здравствене службе у погледу обезбеђености простора, кадрова и опреме и лекова, као и праћење показатеља извршења рада (чл. 18. ст. 1. тачка 10);
· Република као општи интерес у здравственој заштити обезбеђује средства за изградњу и опремање здравствених установа у државној својини чији је оснивач Република, које обухвата: инвестиционо улагање, инвестиционо- текуће одржавање просторија, медицинске и немедицинске опреме и превозних средстава, односно врши набавку медицинске и друге опреме неопходне за рад здравствених установа и превозних средстава, обезбеђивање средстава, односно набавку опреме за развој интегрисаног здравственог информационог система, као и обезбеђивање средстава за друге обавезе одређене законом и актом о оснивању (чл. 18. ст. 1. тачка 19);

· ради планирања и ефикасног управљања системом здравствене заштите, као и прикупљања и обраде података у вези са здравственим стањем становништва и функционисањем здравствене службе, односно прикупљања и обраде здравствених информација, организује се и развија интегрисани здравствени информациони систем у Републици (чл. 74. ст. 1);

· програм рада, развоја и организације интегрисаног здравственог информационог система, као и садржај здравствених информација из ст. 1. чл. 74. Закона, доноси Влада (чл. 74. ст. 2).

Законом о здравственом осигурању прописано је:

· начело заштите права осигураних лица и заштите јавног интереса остварује се предузимањем мера и активности које омогућавају да интерес осигураног лица, заснован на праведној доступности, представља основу система обавезног здравственог осигурања, као и да осигурано лице што лакше заштити и оствари своја права из обавезног здравственог осигурања, водећи рачуна да остваривање тих права не буде на штету права и правних интереса других осигураних лица нити у супротности са законом утврђеним јавним интересом (чл. 13. ст. 1);
· начело заштите права осигураних лица и заштите јавног интереса остварује се и обавезом Републичког фонда да осигураним лицима укаже на постојање основа за остваривање права из обавезног здравственог осигурања, као и на обавезе осигураног лица ради остваривања права из обавезног здравственог осигурања (чл. 13. ст. 2);
· начело заштите права осигураних лица и заштите јавног интереса остварује се и предузимањем мера и активности за финансирање права из обавезног здравственог осигурања на начин који омогућава да финансијска средства која се обезбеђују од уплате доприноса за обавезно здравствено осигурање прате осигураника према месту  утврђивања својства осигураника, односно остваривања права (чл. 13. ст. 3).

· Републички фонд општим актом ближе уређује начин и поступак остваривања права из обавезног здравственог осигурања (чл. 141. ст. 4);
·  републички фонд општим актом из члана 141. став 4. овог закона ближе уређује услове и начин коришћења здравствене заштите и других права из обавезног здравственог осигурања код изабраног лекара, начин и поступак слободног избора изабраног лекара, као и стандард броја осигураних лица по једном изабраном лекару (чл. 146. ст. 4);
·  начин и поступак избора, односно промене изабраног лекара, као и образац исправе из става 1. члана 149, Републички фонд ближе уређује општим актом из члана 141. став 4. овог закона (чл. 149. ст. 3);
· управни одбор доноси статут и друге опште акте републичког фонда (чл. 221. ст. 1. тачка 1);

· одредбама чл. 234. прописана су овлашћења Министарства у вршењу надзора над радом Фонда;
· надзор над спровођењем Закона врши Министарство (чл. 239).

Законом о правима пацијената прописано је:
· у случају да не постоје услови да се медицинска мера пружи одмах, пацијент има право на заказивање прегледа, дијагностичких процедура, као и других медицинских мера и поступака у најкраћем могућем року (чл. 29. ст. 1);

· здравствена установа је дужна да пацијенту, коме је конзилијум лекара предложио одређену дијагностичку процедуру ради давања мишљења о даљем лечењу, изврши одмах, односно у року који је одредио конзилијум лекара (чл. 29. ст. 2);

· здравствена установа је дужна да поштује пацијентово време и да пацијента благовремено обавести о промени термина пружања заказане здравствене услуге из става 1. овог члана (чл. 29. ст. 3);

· заштиту права осигураног лица обезбеђује и организација здравственог осигурања код које је то лице здравствено осигурано (чл. 38. ст. 2);
· начин и поступак заштите права из здравственог осигурања својим општим актом ближе уређује организација здравственог осигурања из става 2. члана 38. (чл. 38. ст. 3).

Правилником о начину и поступку остваривања права из обавезног здравственог осигурања прописано је:

· здравствена установа са којом је матична филијала закључила уговор, дужна је да закаже специјалистичко-консултативни и дијагностички преглед за који није прописано утврђивање листе чекања у смислу члана 64. став 3. овог правилника, најкасније у року од 30 дана од дана јављања осигураног лица здравственој установи са лекарским упутом уколико преглед није хитан и ако се у здравственој установи не може обавити одмах по јављању осигураног лица на преглед (чл. 66. ст. 1);

· о заказаним прегледима здравствена установа води књигу заказивања са личним подацима и термином у коме осигурано лице треба да се јави на заказани преглед (чл. 66. ст. 2);

· здравствена установа која обавља здравствену делатност на примарном нивоу може да заказује, дијагностичке прегледе (лабораторијске анализе, рендген прегледе, ултразвучне прегледе), медицинску рехабилитацију и специјалистичко-консултативне прегледе (чл. 67. ст. 1);
· здравствена установа која обавља здравствену делатност на секундарном и терцијарном нивоу може да заказује специјалистичко-консултативне и дијагностичке прегледе (чл. 67. ст. 2);
· осигураном лицу које не може да буде примљено на заказани преглед у року из члана 66. овог правилника, здравствена установа је дужна да на лекарском упуту упише и печатом овери датум заказаног прегледа или да му изда писану потврду. Потврда садржи писмену информацију здравствене установе о разлозима због којих осигурано лице није примљено на преглед, односно медицинску рехабилитацију (чл. 68. ст. 1);

· потврду из става 1. члана 68. потписује директор здравствене установе, односно лице које он овласти (чл. 68. ст. 2);

· здравствена установа води евиденцију о издатим потврдама из става 1. члана 68. (чл. 68. ст. 3);

· осигурано лице коме је на лекарском упуту уписан датум заказаног прегледа, односно издата потврда у смислу члана 68. став 1. овог правилника, може да обави потребан преглед или медицинску рехабилитацију у приватној пракси или у допунском раду у здравственој установи са којом је закључен уговор (чл. 69. ст. 1);

· трошкове прегледа из става 1. члана 69. сноси осигурано лице из сопствених средстава (чл. 69. ст. 2);

· после обављеног прегледа, односно медицинске рехабилитације, осигурано лице има право да поднесе матичној филијали захтев за рефундацију трошкова за пружене здравствене услуге у приватној пракси, односно допунском раду у здравственој установи. Захтев се подноси на "Обрасцу РЕФ-1" (чл. 69. ст. 3);

· уколико матична филијала у спроведеном поступку утврди да је захтев основан, извршиће рефундацију трошкова осигураном лицу у висини стварних трошкова уз умањење за износ партиципације ако осигурано лице има обавезу плаћања партиципације за пружену услугу (чл. 69. ст. 5);

· за износ рефундираних трошкова осигураном лицу из става 5. члана 69, матична филијала умањује уговорену накнаду здравственој установи која је издала потврду из члана 68. став 1. овог правилника, на основу решења донетог у спроведеном поступку (чл. 69. ст. 6).

Правилником о начину и поступку заштите права осигураних лица Републичког фонда за здравствено
 осигурање прописано је:

· заштиту права осигураних лица врши запослени у Републичком фонду (у даљем тексту: заштитник права осигураних лица), у складу са актом о организацији и систематизацији послова у Републичком фонду (чл. 4. ст. 1); 

· осигурано лице које сматра да му је ускраћено или повређено право из здравственог осигурања, односно његов законски заступник подноси заштитнику права осигураних лица пријаву о повреди права из здравственог осигурања писмено или усмено на записник (чл. 7).

                  ***
Заштитник грађана је са посебном пажњом сагледао наводе примљене притужбе, приложене документације, као и достављена изјашњења Фонда и Министарства. Неспорно је да је Фонд свестан проблема са којима се суочавају осигураници приликом заказивања специјалистичко-консултативних и дијагностичких прегледа у здравственим установама у којима је имплементиран ИЗИС. Међутим, Фонд није предузео никакву радњу нити активност да би уочени проблем био решен, већ је прибегао најдрастичнијем решењу – суспендовао примену важећих одредби Правилника и тиме онемогућио осигуранике да прибаве потребну потврду да у конкретној здравственој установи није могуће да им буде пружена здравствена услуга у року од 30 дана од дана јављања, а самим тим и рефундацију трошкова за пружене здравствене услуге у приватној пракси.
 Заштитник грађана сматра да поступање Фонда и селективна примена позитивних прописа - одредбе Правилника које се односе на заказивање специјалистичко- консултативних прегледа и издавање потврде и рефундације (чл. 66, 68. и 69.) је недопустиво. Пребацивање одговорности Фонда због настале ситуације различитог поступања према осигураницима у зависности од околности да ли је у здравственој установи имплементиран ИЗИС или не, на Министарство здравља а да претходно није ни указао Министарству на сазнања којима у вези са тим располаже, указује на неодговорно поступање.

Заштитник грађана је, сагледавши све околности и расположиве информације у вези са остваривањем права из обавезног здравственог осигурања, утврдио да је Фонд погрешно обавестио грађанку А.А. да одредбе Правилника које се односе на заказивање специјалистичко- консултативних прегледа, издавање потврде на Обрасцу ПЗ и рефундације не могу да се примене у здравственим установама у којима је уведен ИЗИС.

Наиме, одредбама чл. 67. Правилника прописано је да здравствена установа која обавља здравствену делатност на примарном нивоу може да заказује дијагностичке прегледе (лабораторијске анализе, рендген прегледе, ултразвучне прегледе), медицинску рехабилитацију и специјалистичко- консултативне прегледе, одн. да здравствена установа која обавља здравствену делатност на секундарном и терцијарном нивоу може да заказује специјалистичко- консултативне прегледе и дијагностичке прегледе.

Овај
 орган уважава став Фонда да се, приликом заказивања специјалистичко- консултативних прегледа путем ИЗИС-а, поставља питање ко треба да изда потврду будући да то не може ниједна од здравствених установа у којима је требало да се обави преглед, јер изабрани лекар није ни био у прилици да закаже преглед, одн. да изабере здравствену установу, због недостатка термина. С друге стране, изабрани лекар није одговоран за то што није било термина за обављање прегледа, те ни он не може да изда потврду. 

Међутим, у случајевима када није могуће заказати термин од стране изабраног лекара, лекар који креира упут има могућност да пацијента упути упутом без термина којим се пацијент упућује према здравственој установи и специјалности.
 

С друге стране, будући да Фонд, тј. Управни одбор Фонда, који доноси опште акте није дерогирао важећи Правилник изменама и допунама, те да је Правилник и даље на снази, његова примена се мора обезбедити у целости на читавој територији мреже здравствених установа. Другачије поступање било би супротно одредбама највишег правног акта.
Терет неорганизованости или пропуста на страни администрације не треба да сноси грађанин. Дужност је сваког органа и службеног лица у њему да се ангажује на остваривању права грађана, чак и када постоје отежавајуће околности које тај конкретни орган или службено лице нису скривили. Одговорност за обављање јавног посла налаже да сваки орган управе и службено лице које је за то у прилици уложи посебан напор како би штета по приватни и јавни интерес услед пропуста на страни извршне власти била спречена. Пребацивање одговорности са једног органа управе на други, без показивања намере да се проблем реши, а грађанину упути извињење због пропуста у раду администрације, неприхватљив је став, неспојив са одговорном добром управом. 

Добра управа, сходно својим начелима и принципима, између осталог, подразумева да управа поступа искључиво по закону и позитивним прописима, да је окренута потребама грађана и њиховом испуњењу, да је отворена и доступна грађанима и да поступа према њима са уважавањем и пажњом.

Пропуштање ималаца јавних овлашћења и одговорних лица да се баве суштином ствари већ, уместо тога, исцрпљивање у оправдањима, процедурама и другим унутрашњим решеним и нерешеним питањима администрације, није карактеристично обележје „добре управе“.
Имајући у виду да је интенција увођење ИЗИСА, између осталог и да се повећава квалитет услуга пацијентима и побољшава приступ здравственим установама смањењем времена чекања на третман
, недопустиво је да се као оправдање за ускраћивање одређеног права осигураника /пацијената наводи управо увођење ИЗИСА.
Постојање околности које објективно ометају ефикасност поступка не сме се занемарити, али је приоритетна дужност органа и поступајућих службених лица да предузму сва своја законска овлашћења и обавезе да право грађанина и у таквим околностима буде што пре остварено. 
Фонд је, сходно начелу заштите права осигураних лица и заштите јавног интереса, у обавези да осигураним лицима укаже на постојање основа за остваривање права из обавезног здравственог осигурања, као и на обавезе осигураног лица ради остваривања права из обавезног здравственог осигурања, што у конкретном случају није испоштовао. Заштитник грађана сматра да је непримерено и пасивно понашање Фонда, јер је требало да, кад је уочио да постоје проблеми око издавање потврде на прописаном обрасцу при заказивање специјалистичко- консултативних прегледа у здравственим установама у којима је уведен ИЗИС, без одлагања обавести Министарство здравља те да заједнички превазиђу уочени проблем а све у циљу да право грађанина и у таквим околностима буде што пре остварено. 
Управо због напред описане проблематике, неопходности дораде система и отклањања недостатака у функционисању ИЗИС-а, неопходно је успоставити већу сарадњу између Фонда и Министарства.
Заштитник грађана је става да је неопходно да Министарство у већој мери прати имплементацију ИЗИС-а у циљу отклањања недостатака тог система, имајући у виду надлежности тог органа а нарочито улогу контролног, одн. надзорног органа над радом Фонда.
Фонд и Министарство здравља су дужни да свој посао обављају на начин који грађанима омогућава да најпотпуније и најефикасније остваре своја права, у најкраћем могућем року, савесно и непристрасно. 
***
На основу свих утврђених чињеница и околности, Заштитник грађана утврдио је пропусте у раду Фонда, те је сагласно члану 31. став 2. Закона о Заштитнику грађана, упутио препоруке у циљу унапређења остваривања права грађана и спречавања настанка сличних пропуста у будућности. У наведеном циљу овај орган упутио је препоруке и Министарству здравља, те је применом чл. 31. ст. 3. Закона, утврдио рок од 60 дана за отклањање уочених недостатака и достављање обавештења о томе. 






              ЗАМЕНИК ЗАШТИТНИКА ГРАЂАНА









       Милош Јанковић

Доставити:

· Републичком фонду за здравствено осигурање;
· Министарству здравља;

Копију доставити:

· Притужиљи

· Покрајинском заштитнику грађана
� „Сл. гласник РС“ бр. 98/06.


� „Сл. гласник РС“ бр. 79/05 и 54/07.


� „Сл. гласник РС“, бр. 10/10, 18/10 – испр., 46/10… 1/13


� „Сл. гласник РС“, бр. 107/05, 109/05 – испр., 57/11… 10/16 – др. закон


� „Сл. гласник РС“, бр. 98/06


� “Сл. гласник РС“, бр. 107/05, 72/09 – др. закон, 88/10, 99/10… 106/15


� „Сл. гласник РС“, бр. 45/13


� „Сл. гласник РС“, 68/13


� � HYPERLINK "https://www.mojdoktor.gov.rs/faq" �https://www.mojdoktor.gov.rs/faq�


� https://www.mojdoktor.gov.rs/about

